CELEX: 62007TN0288
Language: sk
Date: 2007-07-30 00:00:00
Title: Vec T-288/07: Žaloba podaná 30. júla 2007 – Alcan France/Komisia

6.10.2007   
            
            
               SK
            
            
               Úradný vestník Európskej únie
            
            
               C 235/17
            
         Žaloba podaná 30. júla 2007 – Alcan France/Komisia
   (Vec T-288/07)
   (2007/C 235/31)
   Jazyk konania: francúzština
   Účastníci konania
   
      Žalobkyňa: Alcan France SAS (Paríž, Francúzsko) (v zastúpení: M. Thill-Tayara, advokát)
   
      Žalovaná: Komisia Európskych spoločenstiev
   Návrhy žalobkyne
   
               —
            
            
               zrušiť napadnuté rozhodnutie Komisie a určiť, že dotknuté opatrenie nie je štátnou pomocou alebo subsidiárne určiť, že porušenie zásady legitímnej dôvery a nedodržanie primeranej lehoty bránia vymáhaniu štátnej pomoci,
            
         
               —
            
            
               zrušiť článok 1 napadnutého rozhodnutia, ktorý kvalifikuje sporné opatrenie ako štátnu pomoc,
            
         
               —
            
            
               zrušiť články 2 a 3 napadnutého rozhodnutia, ktoré kvalifikujú opatrenie štátnej pomoci ako nezlučiteľné,
            
         
               —
            
            
               zrušiť články 4 až 6 napadnutého rozhodnutia, ktoré nariaďujú vrátiť štátnu pomoc,
            
         
               —
            
            
               zaviazať Komisiu na náhradu trov konania a nákladov, ktoré žalobkyni vznikli v nadväznosti na prijatie napadnutého rozhodnutia.
            
         Žalobné dôvody a hlavné tvrdenia
   Rozhodnutím z 30. júna 1997 prijatom na návrh Komisie a v súlade s postupom stanoveným v smernici 92/81/EHS (1), Rada povolila členským štátom uplatňovať alebo pokračovať v uplatňovaní zníženej spotrebnej dane alebo oslobodení z platných spotrebných daní na niektoré minerálne oleje používané na špecifické účely. Štyrmi po sebe nasledujúcimi rozhodnutiami Rada toto povolenie predĺžila, pričom posledná lehota povolenia uplynula 31. decembra 2006. Francúzsku bolo povolené uplatňovať tieto zníženia alebo tieto oslobodenia na ťažký palivový olej používaný ako palivo na výrobu kysličníka hlinitého v regióne Gardanne.
   Listom z 30. decembra 2001 Komisia Francúzsku oznámila svoje rozhodnutie začať konanie podľa článku 88 ods. 2 ES týkajúce sa oslobodenia od spotrebnej dane pre minerálne oleje používané ako palivo na výrobu kysličníka hlinitého v regióne Gardanne (2). V nadväznosti na toto konanie Komisia prijala 7. decembra 2005 rozhodnutie 2006/323/ES, ktoré oslobodenia od spotrebnej dane z minerálnych olejov používaných ako palivo na výrobu kysličníka hlinitého v regióne Gardanne, v regióne Shannon a v Sardaigne, ktoré uplatnili Francúzsko, Írsko a Taliansko, kvalifikovalo ako štátnu pomoc v zmysle článku 87 ods. 1 ES, čiastočne nezlučiteľnú so spoločným trhom a teda nariadilo dotknutým členským štátom, aby vymáhali uvedenú štátnu pomoc (3).
   Komisia rozhodla rozšíriť konanie vo veci formálneho zisťovania na oslobodenie od spotrebnej dane z minerálnych olejov používaných pri výrobe kysličníka hlinitého na obdobie od 1. januára 2004. Dňa 7. februára 2007 Komisia prijala rozhodnutie K(2007) 286 v konečnom znení, týkajúce sa oslobodenia od spotrebnej dane z minerálnych olejov používaných ako palivo na výrobu kysličníka hlinitého v regióne Gardanne, v regióne Shannon a v Sardaigne, ktoré uplatnili Francúzsko, Írsko a Taliansko (štátne pomoci č. C 78-79-80/2001). Ide o rozhodnutie napadnuté touto žalobou.
   Žalobkyňa sa na podporu svojej žaloby odvoláva, po prvé na neplatnosť rozhodnutia z dôvodu vadnej formy, keďže Francúzsko nebolo vyzvané na predloženie svojich pripomienok podľa článku 88 ES, po druhé na skutočnosť, že konanie pre neskoršie obdobie do roku 2004 bolo podľa jej názoru začaté bez zohľadnenia odôvodnení rozhodnutia zo 7. decembra 2005.
   Vo veci samej žalobkyňa uvádza dva dôvody zrušenia.
   Vo svojom prvom dôvode žalobkyňa uvádza, že Komisia dospela k záveru o existencii štátnej pomoci, čím porušila články 87 a 88 ES v štádiu kvalifikácie štátnej pomoci v rámci skúmania jej zlučiteľnosti. V rámci tohto žalobného dôvodu sa navyše odvoláva na nesprávne uplatnenie kritéria selektivity štátnej pomoci Komisiou pri porušení článku 1 písm. c) nariadenia č. 659/1999 (4). Tvrdí tiež, že napadnuté rozhodnutie je rozporuplne a nedostatočne odôvodnené, čo je v rozpore s článkom 253 ES. Žalobkyňa okrem toho uvádza, že právny základ, o ktorý Komisia opiera tvrdenie štátnej pomoci je nesprávny a podmienky uplatnenia pravidiel Spoločenstva týkajúcich sa štátnej pomoci pre ochranu životného prostredia (5) neboli podľa jej názoru splnené.
   Vo svojom druhom žalobnom dôvode žalobkyňa subsidiárne uvádza, že vymáhanie štátnej pomoci, ktoré Komisia nariadila, porušuje zásadu legitímnej dôvery a zásadu právnej istoty.
   
      (1)  Smernica Rady z 19. októbra o harmonizácii systémov spotrebných daní z minerálnych olejov [neoficiálny preklad].
   
      (2)  Zverejnený v Ú. v. ES C 30, z 2. februára 2002.
   
      (3)  Rozhodnutie K(2005) 4436 v konečnom znení, štátne pomoci č. C 78-79-80/2001, Ú. v. EÚ L 119, 2006, s. 12.
   
      (4)  Nariadenie Rady (ES) č. 659/1999 z 22. marca 1999 ustanovujúce podrobné pravidlá na uplatňovanie článku 93 Zmluvy o ES (Ú. v. ES L 83, s. 1; Mim. vyd. 08/001, s. 339).
   
      (5)  Pravidlá Spoločenstva týkajúce sa štátnej pomoci pre ochranu životného prostredia (Ú. v. ES C 37, 2001, s. 3).